Cuneiform Tablet Kt 94/k 1171 (AKT 6a 264)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ra-bi-ṣú-um ša É šál-ma-a-šùr a-ba-ba iṣ-ba-at-ni-a-tí-ma a-na en-um-a-šùr ù a-lá-ḫi-im ù-ṭá-ḫi-ni-a-tí-ma i-na ṭup-pí-im ša a-lim{ki} mì-ma šál-ma-a-šùr e-zi-bu ù-pá-ḫa-ar-ma a-na a-lim{ki} ù-ba-al lu ba-áb-tám a-bu-ku-nu e-zi-ib lu mì-ma e-zi-bu ba-a-nim kà-li-ma-ni-ma i-ša-ḫa-tí-ku-nu lá-zi-iz-ma lu-šé-ru-ku-nu-tí-ma ù a-na a-lim{ki} lu ni-lik tí-ma-li-ma áš-al-ku-nu-ma um-ma a-na-ku-ma KÙ.BABBAR ma-lá i li-bi-ku-nu a-bu-ku-nu i-dí-ú šu-uq-lá-ma ù a-na a-lim{ki} lu ni-lik um-ma a-lá-ḫu-um-ma a-ḫu-kà-ma ba-a-am ma-lá a-bi KÙ.BABBAR i-na ṭup-pí-im il₅-pu-tù-ni lá-áš-qúl-ma ù a-na a-lim{ki} lu ni-lik a-ta ki-ma KÙ.BABBAR ša-qá-li-im da-na-tim ta-ta-na-pá-lá-ni ù KÙ.BABBAR ša-qá-lam lá ta-mu-a lá tù-na-ḫa-ni ù a-šar ba-áb-tum ša a-bi-kà i-ba-ší-ú kà-li-ma-ni i-ša-ḫa-tí-ku-nu lá-zi-iz-ma KÙ.BABBAR lu nu-ša-áš-qí-il₅-ma a-na a-lim{ki} lu ni-lik a-ḫu-kà a-lá-ḫu-um KÙ.BABBAR ma-lá a-bu-šu i ṭup-pí-im il₅-pu-tù-šu KÙ.BABBAR ù-kà-lam a-ta KÙ.BABBAR ma-lá a-bu-kà i-na ṭup-pì-im il₅-pu-tù-kà ša-qá-lam lá ta-mu-a ù tù-na-ḫa-ni al-kam ba-a-am ma-lá a-bu-kà i-na ṭup-pì-im il₅-pu-tù-kà a ma-lá dí-in a-lim{ki} KÙ.BABBAR šu-qúl a-na a-lim{ki} lu ni-lik lá tù-na-ḫa-ni ra-bi-ṣa-am a-ba-ba en-um-a-šùr e-pu-ul us-kà-i-in a ṭup-pì-im ša a-lim{ki} ú ra-bi-ṣí-im ša be-li-a tí-ma-li-ma ta-áš-a-lá-ni-ma a-pu-ul-kà um-ma a-na-ku-ma i-na mu-a-at a-bi-ni i-na dur₄-ḫu-mì-it a-na-ku lá-šu-a-ku a-lá-ḫu-um a-ḫi i-na ri-iš a-bi-ni i-zi-iz us-ta-ki-lu-ni-ma a-bi ma-da-tim lu il₅-pu-ta-ni mì-ma ša ṭup-pì-im a-nim a-na a-bi-a lá ḫa-bu-lá-ku ba-a-am a-na dur₄-ḫi-mì-it a-šar bu-lá-tù <gap> ša a-bi₄-ni i-ba-ší-ú-ni lu ni-lik-ma bu-lá-tí lu ni-il₅-qé-a-ma a ma-lá dí-in a-lim{ki} iš-tí-kà a-na a-lim{ki} lu ni-lik-ma li-ma-am lu nu-ṭá-ib-ma a-na ší-ma-tim ša a-bi-ni ša a-lim{ki} iš-tí a-ḫi-a ù a-ḫa-tí-a lá-tù-wa šu-ma um-ma a-ta-ma a dur₄-ḫi-mì-it lá a-lá-ak qí-bi-a-am-ma ba-a-am u₄-ma-ma a-na a-lim{ki} lu nu-ṣí i-na dí-tim lá tù-ša-a-lá-ni a-na a-lá-ki-im qá-at-kà lá am-ḫa-aṣ a-lá-ḫu-um ra-bi-ṣa-am a-ba-ba e-pu-ul um-ma a-lá-ḫu-um-ma us-kà-i-in a ṭup-pì-im ša a-lim{ki} ù ra-bi-ṣí-im ša be-li-a tí-ma-li-ma ta-áš-a-lá-ni-ni a-pu-ul-kà um-ma a-na-ku-ma al-kam ba-a-am ma-lá a-bi KÙ.BABBAR i-na ṭup-pì-im il₅-pu-tù-ni lá-áš-qúl-ma ù a-na a-lim{ki} lu ni-lik al-kam u₄-ma-am KÙ.BABBAR lá-áš-qúl-ma ú ba-a-ba-tim ša a-bi-ni lu-kà-li-im-ma i-na ša-ḫa-tí-a i-zi-iz-ma KÙ.BABBAR lu nu-ša-áš-qí-il₅-ma a ma-lá ṭup-pì-im ša a-lim{ki} a-na a-lim lu ni-lik